Efter at have nået historiske højder falder prisen på smør nu som en sten på råvarebørserne. Også priserne på ost og mælkepulver er begyndt at falde.

Lars Attrup, f. 1969, er erhvervsreporter på Finans. Han er uddannet journalist fra Danmarks Journalisthøjskole 1997 og har siden da været ansat som skrivende reporter på Morgenavisen Jyllands-Posten. I de første år var Lars knyttet til avisens Indlandsredaktion og var ansvarlig for blandt andet bladets dækning af kommunalstof. Siden 2000 har han været en del af holdet på Jyllands-Postens Erhvervsredaktion. Her har Lars gennem mange år dækket landbruget og fødevareindustrien og emner, der er relateret til disse brancher. Herunder: globale fødevarekriser, råvarebørser, miljø, grøn energi samt EU’s landbrugs- miljø- og energipolitik. Lars har adskillige gange rejst kloden rundt med rygsæk.

Prisen på smør har i år sat rekord efter rekord, men nu er boblen bristet.

Smørprisen falder som en sten på råvarebørserne, hvor panikken breder sig blandt sælgerne, mens køberne endelig kan tørre sveden af panden.

Fra marts 2016 til september 2017 steg smørprisen 195 pct. og ramte toppen for en måned siden, da et ton smør på råvarebørsen i Holland kostede 52.000 kr.

Historisk har smørprisen på børserne toppet i niveauer omkring 30.000 kr., og prisen har aldrig før været blot i nærheden af de niveauer, der er nået i år.

Nu ser det dog ud til, at festen er forbi. Efter nogle uger med vigende priser falder smørprisen nu lodret. I løbet af oktober er prisen pr. ton faldet næsten 14.000 kr., og alene de seneste to uger er der tale om et fald på 10.000 kr.

Markedsanalytiker Palle Jakobsen, Agrocom, vurderer, at de store prisfald især er drevet af psykologi, da de fundamentale forhold i markederne ikke er ændret væsentligt.

»Sælgerne har længe kunne læne sig tilbage og være afventende, fordi prisen bare steg og steg, mens køberne blev mere og mere desperate for at få fat i deres varer. For nogle uger siden nåede markedet så et punkt, hvor priserne begyndte at bøje af og falde en smule. Når det sker, bliver psykologien i markedet vendt på hovedet, og så går det hurtigt nedad,« siger Palle Jakobsen.

Han vurderer, at de faldende priser har givet sælgerne en gevaldig forskrækkelse.

»Deres grådighed afholdt dem fra at sælge på toppen, og nu har de pludselig travlt med at komme af med deres varer. Til gengæld læner køberne sig tilbage i forventning om, at det bliver billigere i næste uge,« siger Palle Jakobsen.

Også prisen på mælkepulver og ost er faldet (dog mere moderat) de seneste uger, men ifølge Palle Jakobsen er det aktuelle prispres næppe begyndelsen på et egentligt kollaps for mejeripriserne.

»Efter en lang, hård krise er der fortsat udbredt pessimisme blandt de europæiske landmænd. De slæber en stor gæld efter sig og vil være varsomme med at udvide. Derfor er der ingen tegn på, at mælkeproduktionen vil vokse i et omfang, som for alvor kunne smadre markederne,« vurderer Palle Jakobsen.

Ifølge nye opgørelser fra EU-Kommissionen har produktionen af mælk i EU i årets første måneder været på præcis samme niveau som i 2016. Den helt aktuelle tendens er dog, at produktionen af både mælk og smør nu måned for måned er højere end i 2016.

»Men det skal ses i lyset af, at produktionen var usædvanligt lav i efteråret 2016. Smørlagrene i Europa er stadig tomme, og julehandlen nærmer sig, så vi vil næppe se smørpriserne kollapse. Dog er prisen på skummetmælkspulver også faldet og er nu på et historisk lavt niveau. Også prisen på ost er lidt nedadgående. Samlet set kan man ikke helt afvise, at prisen på mejerivarer er ved at have passeret toppen,« siger chefkonsulent Niels Ole Nielsen, Landbrug & Fødevarer.

For de danske mælkeproducenter vil det være dårligt nyt. Efter en lang krise har mælkeproducenterne i år haft en fornuftig indtjening, men de har brug for en længere periode med gode priser for at genoprette økonomien.

Palle Jakobsen betegner de aktuelle prisfald som en korrektion og vurderer, at mælkeafregningen til landmændene også i 2018 vil være på et højt niveau lige under 3 kr. pr. liter. Arla betegner udsigten for de kommende måneder, som »stabil, dog med risiko for et nedadgående pres på markedet«.